ฮั่งเส็งปิดเช้าพุ่ง 704.23 จุด รับข่าวเชื่อมโยงตลาดเสิ่นเจิ้น-ฮ่องกง
ฮั่งเส็งปิดเช้าพุ่ง 704.23 จุด รับข่าวเชื่อมโยงตลาดเสิ่นเจิ้น-ฮ่องกง
4 พ.ย. 2558

ดัชนีฮั่งเส็งตลาดหุ้นฮ่องกงปิดเช้าทะยานขึ้นอย่างแข็งแกร่ง โดยดัชนีฮั่งเส็งทะยาน 704.23 จุด หรือ 3.12% ปิดภาคเช้าที่ 23,272.66 จุดหลังมีรายงานข่าวว่าการเชื่อมโยงการซื้อขายระหว่างตลาดหุ้นเสิ่นเจิ้นและตลาดหุ้นฮ่องกงจะมีขึ้นภายในปี 2558
นายโจว เสี่ยวฉวน ผู้ว่าการธนาคารกลางจีน เปิดเผยในบทความที่เผยแพร่ทางเว็บไซต์ของธนาคารว่า การเชื่อมโยงการซื้อขายระหว่างตลาดหุ้นเสิ่นเจิ้นและตลาดหุ้นฮ่องกงจะมีขึ้นภายในสิ้นปีนี้
นายโจวกล่าวว่า การเชื่อมโยงการซื้อขายระหว่าง 2 ตลาดดังกล่าวแสดงให้เห็นว่าตลาดทุนของจีนได้เปิดช่องทางใหม่ที่จะเชื่อมต่อกับทั่วโลก
นอกจากนี้ ตลาดยังขานรับข้อมูลภาคบริการจีนที่ส่งสัญญาณแข็งแกร่งขึ้น โดยดัชนีผู้จัดการฝ่ายจัดซื้อ (PMI) ภาคบริการของจีน ซึ่งมาร์กิตจัดทำร่วมกับไฉซิน เพิ่มขึ้นแตะ 52.0 ในแดือนต.ค. จากระดับ 50.5 ในเดือนก.ย. โดยดัชนีที่สูงกว่า 50 จะบ่งชี้ว่ากิจกรรมภาคบริการของจีนมีการขยายตัวจากเดือนก่อนหน้า